Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2014/007 IE/Andersen Ireland) /* COM/2014/0616 final - 2014/ () */





PERUSTELUT EHDOTUKSEN TAUSTA 1. Euroopan globalisaatiorahastosta (EGR) myönnettävään rahoitustukeen sovellettavista säännöistä säädetään Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17. joulukuuta 2013 annetussa Euroopan parlamentin ja neuvoston asetuksessa (EU) N:o 1309/2013[1], jäljempänä ’EGR-asetus’. 2. Irlannin viranomaiset jättivät EGR:lle hakemuksen EGF/2014/007 IE/Andersen Ireland EGR:n rahoitustuen saamiseksi yrityksen Andersen Ireland Limited Irlannissa toteuttamien työntekijävähennysten vuoksi. 3. Tutkittuaan hakemuksen komissio on tullut EGR-asetuksen kaikkien sovellettavien säännösten mukaisesti siihen tulokseen, että edellytykset rahoitustuen saamiseksi EGR:ltä täyttyvät. HAKEMUKSEN TIIVISTELMÄ EGR-hakemus || EGF/2014/007 IE/Andersen Ireland Jäsenvaltio || Irlanti Asianomaiset alueet (NUTS-taso 2) || Southern ja Eastern (IE02) Hakemuksen jättämispäivä || 16.5.2014 Ilmoitus hakemuksen vastaanottamisesta || 30.5.2014 Lisätietopyyntö || 30.5.2014 Lisätietojen toimittamisen määräaika || 11.7.2014 Arvioinnin päättämisen määräaika || 3.10.2014 Toimintakriteeri || EGR-asetuksen 4 artiklan 2 kohta Ensisijainen yritys || Andersen Ireland Limited Toimiala(t) (NACE Rev. 2 ‑kaksinumerotaso)[2] || Kaksinumerotaso 32 (korujen, kultasepäntuotteiden ja muiden vastaavien tuotteiden valmistus) Tytäryhtiöiden, toimittajien ja jatkojalostajien määrä || 0 Viiteajanjakso (neljä kuukautta): || 21. lokakuuta 2013 – 21. helmikuuta 2014 Vähennettyjen työntekijöiden tai työskentelyn lopettaneiden määrä viiteajanjaksolla (a) || 171 Vähennettyjen työntekijöiden tai työskentelyn lopettaneiden määrä viiteajanjaksoa ennen tai sen jälkeen (b) || 0 Vähennettyjen työntekijöiden kokonaismäärä (a + b) || 171 Kohteena olevien edunsaajien arvioitu kokonaismäärä || 138 Kohteena olevien työelämän ja koulutuksen ulkopuolella olevien nuorten (nk. NEET-nuoret) määrä || 138 Yksilöllisten palvelujen talousarvio euroina || 2 332 000 EGR:n täytäntöönpanon talousarvio euroina[3] || 170 000 Kokonaisbudjetti euroina || 2 502 000 EGR:n tuki euroina (60 %) || 1 501 200 HAKEMUKSEN ARVIOINTI Menettely 4. Irlannin viranomaiset jättivät hakemuksen EGF/2014/007 IE/Andersen Ireland 16. toukokuuta 2014 eli 12 viikon kuluessa siitä päivästä, jona jäljempänä 6–8 kohdassa esitetyt toimintakriteerit täyttyivät. Komissio ilmoitti hakemuksen vastaanottamisesta kahden viikon kuluessa hakemuksen jättämispäivästä 30. toukokuuta 2014 ja pyysi Irlannin viranomaisilta lisätietoja samana päivänä. Nämä lisätiedot toimitettiin kuuden viikon kuluessa pyynnön esittämisestä. Täydellisen hakemuksen vastaanottamisesta alkava 12 viikon määräaika, jonka kuluessa komission olisi saatettava päätökseen arviointinsa siitä, täyttääkö hakemus rahoitustuen myöntämisen edellytykset, päättyy 3. lokakuuta 2014. Hakemuksen tukikelpoisuus Asianomaiset yritykset ja edunsaajat 5. Hakemus koskee 171:tä Andersen Ireland Limited -yrityksen vähentämää työntekijää. Kyseinen yritys toimi NACE Rev. 2 -kaksinumerotasoon 32 (korujen, kultasepäntuotteiden ja muiden vastaavien tuotteiden valmistus) luokitetulla toimialalla. Yrityksen toteuttamat työntekijävähennykset sijoittuvat pääasiallisesti NUTS 2 -tason[4] alueille Southern ja Eastern (IE02). Toimintakriteerit 6. Irlannin viranomaiset jättivät hakemuksen käyttäen perustana EGR-asetuksen 4 artiklan 2 kohdan toimintakriteeriä, jossa 4 artiklan 1 kohdan a alakohdan kriteeristä poiketen edellytetään, että vähintään 500 työntekijää vähennetään jäsenvaltiossa sijaitsevasta yrityksestä tai itsenäistä ammatinharjoittajaa lopettaa työskentelynsä jäsenvaltiossa sijaitsevassa yrityksessä neljän kuukauden viiteajanjaksona. Neljän kuukauden viiteajanjakso täyttyy hakemuksessa, kun taas vähennettyjen työntekijöiden määrä on pienempi kuin 4 artiklan 1 kohdan a alakohdan mukaisille hakemuksille asetettu 500 työntekijän vähimmäismäärä. Irlanti on vedonnut tämän tapauksen poikkeuksellisiin olosuhteisiin, sillä irtisanomisilla on vakava vaikutus työllisyyteen ja paikalliseen ja alueelliseen talouteen (ks. kohdat 15–17). 7. Neljän kuukauden viiteajanjakso alkoi 21. lokakuuta 2013 ja päättyi 21. helmikuuta 2014. 8. Hakemus liittyy – 171 työntekijään, jotka vähennettiin[5] ensisijaisesta yrityksestä neljän kuukauden viiteajanjakson aikana. Työntekijävähennysten ja työskentelyn loppumisen laskeminen 9. Työntekijävähennykset on laskettu seuraavasti: – 171 henkilöä päivästä, jona työsopimus päättyy tosiasiallisesti tai jona sen voimassaolo päättyy. Tukeen oikeutetut edunsaajat 10. Käsiteltävään tapaukseen ei sisälly muita, ennen neljän kuukauden viiteajanjaksoa tai sen jälkeen vähennettyjä työntekijöitä. Tukeen oikeutettuja edunsaajia on näin ollen yhteensä 171. Työntekijävähennysten ja globalisaatiosta johtuvien maailmankaupan huomattavien rakenteellisten muutosten välinen yhteys 11. Osoittaakseen yhteyden työntekijöiden vähentämisten ja globalisaatiosta johtuvien maailmankaupan huomattavien rakenteellisten muutosten välillä Irlanti toteaa, että EU:n ulkopuolelta tuleva tuonti on sekä volyymin että arvon mukaan mitattuna saanut merkittävästi jalansijaa EU:n pukukorujen (eli jäljitelmäkorujen) markkinoilla viiden viimeksi kuluneen vuoden aikana. Suurimmat EU:n ulkopuoliset tuottajamaat ovat Kiina, Intia, Thaimaa, Turkki, Azerbaidžan, Kazakstan, Vietnam, Indonesia, Saudi-Arabia, Tunisia, Meksiko, Filippiinit, Brasilia, Malesia ja Etelä-Afrikka. Nämä maat alkoivat lisätä nopeasti tuotantoaan kriisiä edeltäneinä vuosina 2003–2007, ja uusien tuottajien joukossa Kiina oli hallitsevassa asemassa, sillä sen osuus EU:hun tuodusta kokonaismäärästä oli 83 prosenttia vuonna 2007. Sen jälkeen seurasivat Intia ja Thaimaa. Irlannin mainitsemista Eurostatin luvuista vuodelta 2008 käy ilmi, että sekä EU:n tuottajien että EU:n ulkopuolisten tuottajien myyntimäärät EU:ssa olivat aluksi lähes samat: 56 000 tonnia tuotevolyyminä mitattuna. Molempien myyntivolyymit kuitenkin putosivat, mahdollisesti vuosien 2008–2009 maailmanlaajuisen talous- ja rahoituskriisin jälkimaininkien vuoksi. EU:n tuottajien EU:n markkinoilla myymä tuotevolyymi pieneni 10 600 tonniin vuonna 2012. Samaan aikaan myös EU:n ulkopuolisten tuottajien myyntivolyymi pieneni, tosin paljon vähemmän: 45 700 tonniin. Vuoden 2008 tasaväkiseen lähtötilanteeseen verrattuna tuonti oli neljä vuotta myöhemmin päihittänyt EU:n tuottajien myyntivolyymin nelinkertaisesti. EU:n ulkopuolelta tuodusta tuotevolyymistä 95 prosenttia tuli lähinnä Aasian maista, kuten Kiinasta, Intiasta, Thaimaasta ja Filippiineiltä. Useat EU:hun sijoittautuneet yritykset, muun muassa markkinajohtajat Folli Follie ja Swarovski, olivat tällä välin siirtäneet tuotantolaitoksiaan juuri näihin samoihin maihin. Tilanne on entisestään pahentunut, kun virtuaalinen, maailmanlaajuinen ja rajaton verkkomyyntimalli on korvannut tämän alan kaupassa perinteisen markkinointimallin, jota Andersen Ireland ja sen emoyritys Pierre Lang (jonka myyntihenkilöstö käsittää Euroopan markkinoilla tuhansia henkilöitä) ovat käyttäneet. Tämä on vahvistanut EU:n ulkopuolisilla valmistajilla jo entuudestaan ollutta etulyöntiasemaa ja johtanut lopulta 171 henkilöä käsittävän henkilöstön vähentämiseen Rathkealessa sekä yhtiön eurooppalaisen myyntihenkilöstön supistuksiin. 12. Nyt esitetty työntekijävähennyksiin perustuva hakemus on ensimmäinen korujen, kultasepäntuotteiden ja muiden vastaavien tuotteiden valmistuksen toimialalta esitetty EGR-hakemus. Työntekijävähennyksiin ja toiminnan lopettamiseen johtaneet tapahtumat 13. Rathkealessa, Limerickin kreivikunnassa, sijaitsevan tehtaan sulkeminen ja koko henkilöstön irtisanominen ovat Andersen Ireland Limited -yrityksen toteuttamien työntekijävähennysten taustalla. Andersen Ireland, jonka emoyritys on Pierre Lang, perusti tehtaan vuonna 1976. Pierre Lang -konsernilla oli kaksi valmistusyksikköä: Andersen Ireland ja Wienissä sijaitseva tehdas. Rathkealen tehdas valmisti koruja tilaustyönä Pierre Lang -yhtiölle. Tuotteet kuljetettiin tehtaalta Wieniin valmiina tai puolivalmiina. Pierre Lang -konserni perustettiin 1961. Vuonna 2010 konsernin osti saksalainen Helmut Spikker. Lainojen takaisinmaksusta käytyjen pitkällisten neuvottelun jälkeen Raiffeisenbank vaati elokuussa 2011, että Pierre Lang asetetaan selvitystilaan. Joulukuussa 2012 SMB (Schoeller Metternich Beteiligungen) osti Pierre Lang -yhtiön koko omaisuuden. Irlannin teollisuuden kehittämisvirasto (Industrial Development Authority, IDA) toimi koko vuoden 2012 ajan aktiivisesti yhteistyössä Andersenin kanssa ja pyrki markkinoimaan sitä kannattavana kohteena mahdollisille ostajille vuonna 2012 toteutetun myyntiprosessin aikana. Kun ratkaisua ei löytynyt vuoden 2013 elokuun puoleenväliin mennessä, toimiva johto Itävallassa päätti asettaa Andersen Irelandin vapaaehtoiseen selvitystilaan. Työntekijävähennysten kohteena oli koko henkilöstö, ja ensimmäiset työntekijät irtisanottiin lokakuussa 2013. Maailmanlaajuiset tekijät olivat vaikuttaneet yritykseen jo useiden vuosien ajan. Yrityksen liikevaihto laski vuosien 2008 ja 2012 välisenä aikana 18 miljoonasta eurosta 8,9 miljoonaan euroon, ja palkkakustannukset pienenivät samana ajanjaksona lähes puolella, 7 miljoonasta eurosta 3,9 miljoonaan euroon. Raaka-aine- ja yleiskustannukset pienenivät 11,1 miljoonasta eurosta 3 miljoonaan euroon vuosina 2008–2012, ja 55 prosenttia näistä kustannuksista liittyi irlantilaisiin toimittajiin. Työntekijävähennysten odotettu vaikutus paikalliseen, alueelliseen tai kansalliseen talouteen ja työllisyyteen 14. Työntekijävähennyksillä on huomattavan haitallinen vaikutus paikalliseen ja alueelliseen talouteen, sillä Andersen Ireland oli iso työnantaja kyseisellä maaseutupainotteisella alueella, jolla se oli toiminut 37 vuotta. Henkilöstövahvuus oli 171, joista 119 (69,6 %) oli naisia. Viimeisimmän väestölaskennan (2011) mukaan Rathkealen alueen työllisyysaste (39,3 %) oli yli kaksinkertainen verrattuna valtakunnalliseen keskiarvoon (19 %). 15. Työntekijät olivat olleet yrityksen palveluksessa yhtäjaksoisesti keskimäärin ainakin 15 vuotta, jotkut jopa yli 30 vuotta. Selostus poikkeuksellisista olosuhteista, joiden vuoksi hakemus otetaan käsiteltäväksi 16. Irlanti toteaa, että vaikka neljän kuukauden viiteajanjakson aikana toteutettiin alle 500 työntekijävähennystä, hakemus olisi kuitenkin rinnastettava EGR-asetuksen 4 artiklan 1 kohdan a alakohdan mukaiseen hakemukseen, sillä vallinneilla poikkeuksellisilla olosuhteilla oli vakava vaikutus työllisyyteen ja paikalliseen, alueelliseen tai kansalliseen talouteen. Irlannin viranomaisten mukaan 171 työpaikan häviäminen Ratkealesta on iso menetys kyseisen pienen kunnan ja maaseutualueen mittapuussa, ja useimmat irtisanotut ovat naisia, joiden palkka oli usein perheen ainoa tai merkittävin tulonlähde tällä talousvaikeuksien kanssa kamppailevalla alueella. Vuoden 2011 väestölaskennasta ilmenee, että alueella on poikkeuksellisen korkea huoltosuhde (iän tai työttömyyden vuoksi huollettavien osuus on 63,2 % eli huomattavasti suurempi kuin koko maan keskiarvo, 45,8 %). 17. Väestölaskennasta ilmenee lisäksi, että koulutus- ja osaamistaso on alueella heikompi koko maan keskiarvoon verrattuna ja että yksinhuoltajaperheiden osuus on suuri. Rathkeale luokiteltiin muita heikommassa asemassa olevaksi kunnaksi virallisesti vuonna 2009, kun se otettiin mukaan hallituksen toimintaohjelmaan, jonka tarkoituksena oli vireyttää tällaisia kuntia. 18. Alueella ei ole viime aikoina avattu tuotantolaitoksia, jotka voisivat tuoda työntekijöille uusia työllistymismahdollisuuksia. Lähin kaupunki on noin 30 kilometrin päässä sijaitseva Limerick. Kaupungissa toiminut Dellin tehdas lakkautettiin vuonna 2009, ja tapauksen vuoksi esitetty EGR-hakemus hyväksyttiin. Kaupungissa oleva uusi lääketehdas tarvitsee työntekijöitä, joilla on erilaiset taidot ja suuremmat liikkuvuus- ja sopeutumisvalmiudet kuin Andersen Ireland -yrityksen vähentämillä työntekijöillä. Kohteena olevat edunsaajat ja ehdotetut toimet Kohteena olevat edunsaajat 19. Toimiin odotetaan osallistuvan arviolta 138 kohteena olevaa työntekijää. Kyseisten työntekijöiden jakauma sukupuolen, kansalaisuuden ja iän mukaan on seuraava: Luokka || Kohteena olevat edunsaajat Sukupuoli: || Miehiä: || 36 || (26,09 %) || Naisia: || 102 || (73,91 %) Kansalaisuus: || EU:n kansalaisia: || 137 || (99,28 %) || Muita kuin EU-kansalaisia: || 1 || (0,72 %) Ikäryhmä: || 15–24-vuotiaita: || 1 || (0,72 %) || 25–29-vuotiaita: || 2 || (1,45 %) || 30–54-vuotiaita: || 124 || (89,86 %) || 55–64-vuotiaita: || 11 || (7,97 %) || yli 64-vuotiaita: || 0 || (0,00 %) 20. Irlannin viranomaiset tarjoavat lisäksi EGR:n tuella yhteisrahoitettavia yksilöllisiä palveluja enintään 138:lle työelämän ja koulutuksen ulkopuolella olevalle nuorelle, jotka olivat alle 25-vuotiaita hakemuksen jättöpäivänä, koska työntekijävähennykset tapahtuvat NUTS-tason 2 alueilla Southern ja Eastern (IE02), jotka ovat nuorisotyöllisyysaloitteen puitteissa tukikelpoisia. 21. Toimenpiteisiin osallistuvien kohteena olevien edunsaajien kokonaismäärän odotetaan näin ollen olevan 276, kun luvussa ovat mukana työelämän ja koulutuksen ulkopuolella olevat nuoret. Ehdotettujen toimien tukikelpoisuus 22. Yksilölliset palvelut, joita on tarkoitus tarjota vähennetyille työntekijöille ja työelämän ja koulutuksen ulkopuolella oleville nuorille, koostuvat jäljempänä luetelluista toimista, jotka ovat erittäin yksilöllisiä ja joiden avulla pyritään avaamaan mahdollisimman paljon työllistymismahdollisuuksia alueella, jossa toimintaansa laajentavia sektoreita tai tuotantopisteitä on harvassa. Vähennettyjen työntekijöiden ammattitaitoa on tarpeen parantaa merkittävästi. – Ammatillinen ohjaus ja urasuunnittelun tukeminen: Vähennetyille työntekijöille annetaan varhaisessa vaiheessa ohjausta, joka auttaa heitä arvioimaan tilanteensa ja mahdollisuutensa selvästi ja järjestelmällisesti. Kun työttömyyden aiheuttama ensisokki alkaa jossain määrin väistyä, jatko-ohjauksessa keskitytään uuteen työllistymisväylään. Palveluihin kuuluvat yksilöllinen profilointi, tarpeiden kartoitus, oppimisen arviointi, ansioluettelon laadinta, uraohjaus, työnhaun tukeminen ja muut tuki- ja neuvontapalvelut. EGR-koordinointiyksikkö on perustamassa lähistölle toimistoa, joka toimii kyseisten työntekijöiden ja työelämän ja koulutuksen ulkopuolella olevien nuorten keskitettynä palvelupisteenä. Koordinointiyksikkö voi tarpeen mukaan hyödyntää myös muita virastoja. – EGR:n koulutusapurahat: Tätä apurahajärjestelmää on testattu aiempien EGR-hakemusten yhteydessä. Se avaa työttömäksi joutuneille työntekijöille ja työelämän ja koulutuksen ulkopuolella oleville nuorille täysimittaisen pääsyn mitä moninaisimpiin koulutusjärjestelmiin, etenkin sellaisille kursseille, joille ei voi hakeutua julkisen järjestelmän kautta. Kaikki kurssit ovat virallisesti hyväksyttyjä. Apurahajärjestelmä kattaa sekä toisen asteen että korkea-asteen koulutuksen, ja vuotuinen enimmäismäärä on 3 000 euroa toisen asteen koulutuksessa ja 5 000 euroa korkea-asteella. EGR-koordinointiyksikkö maksaa kurssimaksut suoraan palveluntarjoajalle, kunhan asiaan liittyvät kriteerit (läsnäolo, edistyminen jne.) täyttyvät. – Koulutus ja toisen asteen koulutusohjelmat: Andersenin työntekijöille ja työelämän ja koulutuksen ulkopuolella oleville nuorille tarjotaan mahdollisimman monipuolisia opetus- ja koulutusohjelmia. Päätavoitteena on antaa kohteena oleville henkilöille mahdollisuus pysyä työmarkkinoilla tai palata työmarkkinoille. Andersenin kohderyhmä on jo osoittanut kiinnostusta useita eri osa-alueita kohtaan. Esimerkkeinä voidaan mainita rahoitus ja hallinto, tietotekniset taidot, terveydenhoito, vähittäiskaupan ammatit, elämäntapaohjaukseen liittyvät ammatit sekä valmistus- ja tuotantoprosessit. Huomioon otetaan myös ne henkilöt, jotka haluavat työharjoitteluun tai yhteisösuuntautuneeseen työhön. – Korkea-asteen koulutusohjelmat: Osallistujille tarjotaan erilaisia ohjelmia tietyissä korkea-asteen oppilaitoksissa ja korkeakouluissa. Tarjolla on sekä osa- että kokopäiväisiä kursseja, ja niille pääsy riippuu kohteena olevien henkilöiden koulutustasosta, tarpeista ja soveltuvuudesta. Lopullinen valinta tehdään kyseisen henkilön kanssa, EGR:lle tyypillisen yksilöllisen palvelumallin mukaisesti. – Skillsnet-koulutustuet: Skillsnet-toiminnassa vähintään kolme samalla toimialalla tai maantieteellisellä alueella toimivaa yritystä muodostaa verkoston, joka tekee yhteistyötä tarjotakseen koulutusta, jota yritykset eivät yksinään pystyisi järjestämään. Koulutuksen tavoitteena on työntekijöiden integroituminen uudelleen työelämään. Yleensä koulutukseen kuuluu käytännön työpaikkakoulutusta paikallisissa yrityksissä. Koulutuksessa edunsaajat perehdytetään osallistujayritysten tarvitsemiin taitoihin, ja se voi näin ollen tarjota hyviä mahdollisuuksia työllistyä jatkossa. Työskentely yritysten henkilöstöön kuuluvien kanssa on hyödyksi kohteena oleville edunsaajille, sillä heillä on tuolloin tilaisuus verkostoitua, solmia yhteyksiä työpaikkaan ja saada tietoa eri toimialoilla edellytetyistä taidoista. – Yrittämisen ja itsenäisen ammatinharjoittamisen tuet: Paikalliset yritysneuvostot tarjoavat niin sanottuja pehmeitä palveluja, kuten ohjausta, neuvontaa, apua liiketoimintasuunnitelmien laadinnassa sekä myynnin, markkinoinnin, liikkeenjohdon, verotuksen ja kirjanpidon alan koulutusta. Lisäksi ne antavat yritysten perustamiseen tukia, jotka ovat keskimäärin 8 000 euroa ja suuren potentiaalin yritysten tapauksessa korkeimmillaan 15 000 euroa. – Tulotuet, mukaan luettuina kurssiavustukset: Opetus- tai koulutustoimiin osallistuville edunsaajille annetaan erilaisia tulotukia, joiden ehdottomaksi enimmäismääräksi on asetettu 35 prosenttia yksilöllisten toimenpiteiden kokonaispaketista ja jotka edellyttävät edunsaajan aktiivista osallistumista työnhakuun ja koulutukseen. Kurssiavustusjärjestelmästä jaetaan avustuksia matka- ja oleskelukulujen sekä kurssitarvike- ja materiaalikustannusten kattamiseen. 23. Yksilölliset palvelut, joita on tarkoitus tarjota työelämän ja koulutuksen ulkopuolella oleville nuorille, ovat samoja, joita tarjotaan vähennetyille työntekijöille. Edistymistä seurataan koko ohjelman ajan, jotta voidaan arvioida, sopivatko tietyntyyppiset kurssit paremmin kyseisille työelämän ja koulutuksen ulkopuolella oleville nuorille tai onko kyseisten nuorten keskuudessa enemmän kysyntää tietyille kurssityypeille. Yksilöllistä lähestymistapaa pyritään edistämään kaikin tavoin. 24. Tässä kuvatut toimet ovat aktiivisia työmarkkinatoimenpiteitä, jotka ovat osa EGR-asetuksen 7 artiklassa vahvistettuja tukikelpoisia toimia. Toimet eivät korvaa passiivisia sosiaalisen suojelun toimenpiteitä. 25. Irlannin viranomaiset ovat toimittaneet vaaditut tiedot toimista, jotka ovat asianomaiselle yritykselle pakollisia kansallisen lainsäädännön tai työehtosopimusten nojalla. Ne ovat vahvistaneet, ettei EGR:n rahoitustuella korvata tällaisia toimia. Alustava talousarvio 26. Arvioidut kokonaiskustannukset ovat 2 502 000 euroa, johon sisältyy yksilöllisten palvelujen kustannuksia 2 332 000 euroa ja valmistelu-, hallinnointi-, tiedotus- ja mainonta- sekä valvonta- ja raportointitoimien kustannuksia 170 000 euroa. 27. EGR-koordinointiyksikkö sijaitsee nykyään Raheenissa (30 kilometriä Rathkealesta). Yksikkö aikoo perustaa paikallistoimiston, jonka sijaintipaikkana on joko Rathkeale tai lähistöllä oleva Newcastle West (Rathkealen ja Limerickin kaupungin välillä). Paikallistoimistosta tulee keskitetty palvelupiste, joka antaa ohjausta ja informaatiota. Toimisto tarjoaa vähennetyille työntekijöille ja työelämän ja koulutuksen ulkopuolella oleville nuorille mahdollisuuden saada paikan päällä kaikkea olennaista tukea, kuten ohjausta, neuvontaa, tietoja täytettävistä vaatimuksista ja koulutusta. Kokenut EGR-tiimi ohjaa edunsaajia tarvittaessa asiaankuuluvien ulkoisten tukien piiriin. 28. EGR:ltä haettu rahoitusosuus on yhteensä 1 501 200 euroa (60 prosenttia kokonaiskustannuksista). Toimet || Arvioitu osallistujamäärä || Arvioidut kustannukset osallistujaa kohti (euroa) || Arvioidut kokonaiskustannukset (euroa) Yksilölliset palvelut (EGR-asetuksen 7 artiklan 1 kohdan a ja c alakohta) Ammatillinen ohjaus ja urasuunnittelun tukeminen || 200 || 800 || 160 000 EGR:n koulutusapurahat || 95 || 8 211 || 780 000 Koulutus ja toisen asteen koulutusohjelmat || 73 || 4 658 || 340 000 Korkea-asteen koulutusohjelmat || 25 || 5 600 || 140 000 Skillsnet-koulutustuet || 40 || 4 000 || 160 000 Yrittämisen ja itsenäisen ammatinharjoittamisen tuet || 15 || 6 400 || 96 000 Välisumma a): || – || 1 676 000 (71,9 %) Avustukset ja kannustimet (EGR-asetuksen 7 artiklan 1 kohdan b alakohta) Tulotuet, mukaan luettuina kurssiavustukset || 233 || 2 815 || 656 000 Välisumma b): || – || 656 000 (28,1 %) EGR-asetuksen 7 artiklan 4 kohdan mukaiset toimet 1. Valmistelutoimet || – || 10 000 2. Hallinnointi || – || 120 000 3. Tiedotus ja mainonta || – || 20 000 4. Valvonta ja raportointi || – || 20 000 Välisumma c): || – || 170 000 (6,8 %) Kustannukset yhteensä (a + b + c): || – || 2 502 000 EGR:n rahoitusosuus (60 % kokonaiskustannuksista) || – || 1 501 200 29. Edellä olevassa taulukossa EGR-asetuksen 7 artiklan 1 kohdan b alakohdan mukaisiksi toimiksi yksilöityjen toimien kustannukset ovat enintään 35 prosenttia yksilöllisten palvelujen koordinoidun paketin kokonaiskustannuksista. Irlannin viranomaiset ovat vahvistaneet, että näiden toimien edellytyksenä on, että kohteena olevat edunsaajat osallistuvat aktiivisesti työnhakuun tai koulutukseen. 30. Irlannin viranomaiset ovat vahvistaneet, että itsenäiseen ammatinharjoittamiseen ja yritysten perustamiseen liittyvät investointikustannukset ovat enintään 15 000 euroa edunsaajaa kohti. Menojen tukikelpoisuuskausi 31. Irlannin viranomaiset aloittivat yksilöllisten palvelujen tarjoamisen kohteena oleville edunsaajille 21. lokakuuta 2013. Kohdassa 22 tarkoitettujen toimien menoihin voidaan näin ollen myöntää EGR:n rahoitustukea 21. lokakuuta 2013 – 16. toukokuuta 2016. Poikkeuksena on kuitenkin korkea-asteen koulutus, johon voidaan myöntää rahoitustukea 16. marraskuuta 2016 saakka. 32. Irlannin viranomaisille on aiheutunut hallinnollisia kuluja EGR:n täytäntöönpanosta 24. syyskuuta 2013 lähtien. Valmistelu-, hallinnointi-, tiedotus- ja mainonta- sekä valvonta- ja raportointitoimien menoihin voidaan näin ollen myöntää EGR:n rahoitustukea 24. syyskuuta 2013 – 16. marraskuuta 2016. Täydentävyys suhteessa kansallisin tai unionin varoin rahoitettuihin toimiin 33. Kansallinen esi- tai yhteisrahoitus järjestetään Irlannin valtiovarainministeriöstä, joka hoitaa palvelujen esirahoituksen sekä myöntää osarahoituksen ohjelmaan, kun EGR:n rahoitusosuus on hyväksytty. Menot katetaan Irlannin kansallisesta koulutusrahastosta ja opetus- ja ammattikouluministeriön sekä muiden asiaan liittyvien ministeriöiden meno-otsakkeilta. 34. Irlannin viranomaiset ovat vahvistaneet, että EGR:n rahoitustukea saaviin edellä kuvattuihin toimiin ei saada tukea muista unionin rahoitusvälineistä. Menettelyt, joita noudatetaan kohteena olevien edunsaajien tai heidän edustajiensa taikka työmarkkinaosapuolten sekä paikallis- ja aluehallinnon viranomaisten kuulemiseksi 35. Irlannin viranomaiset ovat ilmoittaneet, että yksilöllisten palvelujen koordinoidun paketin laadinnassa on kuultu kohteena olevia edunsaajia sekä heidän edustajiaan ja työmarkkinaosapuolia. Kuulemismenettely aloitettiin heti sen jälkeen, kun asianomaisille viranomaisille oli ilmoitettu tulossa olevista joukkovähentämisistä. EGR:n hallintoviranomainen otti yhteyttä yrityksen johtoon ja ammattiliittoon / työntekijöiden edustajiin keskustellakseen ja saadakseen kuvan vähennettyjen työntekijöiden mahdollisista tarpeista. EGR-koordinointiyksikkö on jo suorittanut kattavan selvityksen joukkovähentämisen piiriin kuuluvista työntekijöistä. Selvityksessä on yksilöity kohderyhmä ja määritetty kyseisten henkilöiden koulutustausta sekä uudelleentyöllistymismahdollisuuksien parantamisen edellyttämät yksilöllisten palvelujen tarpeet. 36. Lisäksi järjestettiin tapaamisia muun muassa työntekijöiden edustajien kanssa maalis- ja toukokuussa 2014. Niissä käsiteltiin EGR:n prosessia, tietojenkeruuta ja hakemuksen edistymistä. Tarkoituksena on perustaa neuvoa-antava foorumi, joka täydentää EGR-koordinointiyksikön työtä, ja antaa vähennetyille työntekijöille näin tilaisuus vaikuttaa jatkuvasti EGR:n ohjelman täytäntöönpanoon. 37. Rathkealessa järjestettiin 9. kesäkuuta 2014 paikallinen avoimien ovien päivä, joka oli suunnattu vähennetyille työntekijöille sekä työelämän ja koulutuksen ulkopuolella oleville nuorille. Päivän aikana esiteltiin ohjelman tukitarjontaa ja annettiin mahdollisille EGR:n edunsaajille tilaisuus keskustella palveluntarjoajien kanssa eri vaihtoehdoista. Tapahtuman avasi koulutuksesta ja ammattitaidosta vastaava ministeri Ciarán Cannon, T.D. Hallinnointi- ja valvontajärjestelmät 38. Hakemuksessa on hallinnointi- ja valvontajärjestelmien kuvaus, jossa täsmennetään eri elinten vastuulla olevat tehtävät. Irlanti on ilmoittanut komissiolle, että rahoitustuen hallinnoinnista vastaavat opetus- ja ammattikouluministeriön nimetyt henkilöstön jäsenet. Kyseinen ministeriö on nimetty EGR:n hallintoviranomaiseksi. Hallintoviranomainen käsittelee ja maksaa EGR:lle osoitetut maksupyynnöt, jotka välittävät elimet toimittavat julkisesti rahoitettujen elinten puolesta. 39. Välittävät elimet ovat vastuussa EGR-rahoituksen pyytämisestä hallintoviranomaiselta ja useimmiten myös sen maksamisesta. Välittävien elinten tehtäviin kuuluu myös varmentaa, että rahoituksen käyttötarkoitus, laajuus ja määrä vastaavat EGR-tukihakemuksessa määriteltyjä edellytyksiä. Lisäksi ne varmistavat, että tukea saavat julkiset elimet pitävät huolta seurannasta, riittävistä kirjaamismenettelyistä ja sisäisen valvonnan menettelyistä kaikkien EGR:ään liittyvien menojen ja maksupyyntöjen osalta sekä dokumentoivat ne asianmukaisesti. 40. EGR:n todentamisviranomainen vastaa EGR:n yhteisrahoittamiin toimenpiteisiin liittyvien menoilmoitusten todentamisesta. Samalla todentamisviranomainen varmistaa, että kaikki menojen todenmukaisuutta, laillisuutta, tukikelpoisuutta ja sääntöjenmukaisuutta koskevat vaatimukset täyttyvät. Lisäksi se varmentaa menojen perustelemista koskevan selvityksen, joka lähetetään loppukertomuksen yhteydessä. 41. Riippumaton tarkastuselin antaa lausuntonsa loppukertomuksen yhteydessä. Asianomaisen jäsenvaltion sitoumukset 42. Irlannin viranomaiset ovat toimittaneet kaikki tarvittavat vakuutukset seuraavista: – Suunniteltuihin toimiin osallistumisen ja täytäntöönpanon osalta noudatetaan yhdenvertaisen kohtelun ja syrjimättömyyden periaatteita. – Kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu. – Irtisanova yritys on noudattanut työntekijöiden vähentämistä koskevia oikeudellisia velvoitteitaan ja turvannut työntekijänsä asianmukaisesti. – Suunnitelluilla toimilla tuetaan yksittäisiä työntekijöitä, eikä niitä käytetä yritysten tai toimialojen rakenneuudistukseen. – Suunniteltuihin toimiin ei saada rahoitustukea muista unionin rahastoista tai rahoitusvälineistä, ja kaksinkertainen rahoitus estetään. – Suunnitellut toimet täydentävät rakennerahastojen rahoittamia toimia. – EGR-rahoitustuki on unionin menettelyllisten ja aineellisoikeudellisten valtiontukisääntöjen mukaista. TALOUSARVIOVAIKUTUKSET Talousarvioesitys 43. EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten vuosia 2014–2020 koskevan monivuotisen rahoituskehyksen vahvistamisesta 2. joulukuuta 2013 annetun neuvoston asetuksen (EU, Euratom) N:o 1311/2013[6] 12 artiklassa säädetään. 44. Tutkittuaan hakemuksen EGR-asetuksen 13 artiklan 1 kohdassa vahvistettujen edellytysten suhteen ja otettuaan huomioon kohteena olevien edunsaajien määrän, suunnitellut toimet ja arvioidut kustannukset komissio ehdottaa, että EGR:stä otetaan käyttöön 1 501 200 euroa eli 60 prosenttia suunniteltujen toimien kokonaiskustannuksista rahoitustuen myöntämiseksi hakemukselle. 45. Euroopan parlamentti ja neuvosto tekevät talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2. joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[7] 13 kohdan mukaisesti yhdessä ehdotetun päätöksen EGR:n varojen käyttöönotosta. Muut asiaan liittyvät asiakirjat 46. Samaan aikaan kun komissio esittää ehdotuksen päätökseksi EGR:n varojen käyttöönottamisesta, se esittää Euroopan parlamentille ja neuvostolle asianomaisia budjettikohtia koskevan määrärahasiirtoehdotuksen, jonka määrä on 1 501 200 euroa. 47. Samaan aikaan kun komissio tekee ehdotuksen päätökseksi EGR:n varojen käyttöönottamisesta, se antaa täytäntöönpanosäädöksen muodossa rahoitustukea koskevan päätöksen, joka tulee voimaan päivänä, jona Euroopan parlamentti ja neuvosto antavat päätöksen EGR:n varojen käyttöönottamisesta. Ehdotus EUROOPAN PARLAMENTIN JA NEUVOSTON PÄÄTÖS Euroopan globalisaatiorahaston varojen käyttöönotosta talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen 13 kohdan mukaisesti (hakemus EGF/2014/007 IE/Andersen Ireland) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen, ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013[8] ja erityisesti sen 15 artiklan 4 kohdan, ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen[9] ja erityisesti sen 13 kohdan, ottavat huomioon Euroopan komission ehdotuksen sekä katsovat seuraavaa: (1) Euroopan globalisaatiorahasto, jäljempänä ’EGR’, on perustettu tuen tarjoamiseksi globalisaatiosta johtuvien maailmankaupan huomattavien rakenteellisten muutosten, asetuksessa (EY) N:o 546/2009[10] käsitellyn maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja heidän auttamisekseen integroitumisessa uudelleen työmarkkinoille. (2) EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten neuvoston asetuksen (EU, Euratom) N:o 1311/2013[11] 12 artiklassa säädetään. (3) Irlanti esitti 16 päivänä toukokuuta 2014 hakemuksen EGR:n varojen käyttöönottamiseksi yrityksen Andersen Ireland Limited Irlannissa toteuttamien työntekijävähennysten[12] vuoksi ja toimitti sitä täydentäviä lisätietoja, siten kuin asiasta säädetään asetuksen (EU) N:o 1309/2013 8 artiklan 3 kohdassa. Hakemus on asetuksen (EU) N:o 1309/2013 13 artiklassa säädettyjen EGR:n rahoitustuen vahvistamista koskevien vaatimusten mukainen. (4) Asetuksen (EU) N:o 1309/2013 6 artiklan 2 kohdan mukaisesti Irlanti on päättänyt tarjota EGR:n tuella yhteisrahoitettuja yksilöllisiä palveluja myös työelämän ja koulutuksen ulkopuolella oleville nuorille. (5) Tämän vuoksi EGR:stä olisi otettava käyttöön 1 501 200 euroa rahoitustuen myöntämiseksi Irlannin hakemuksen perusteella, OVAT HYVÄKSYNEET TÄMÄN PÄÄTÖKSEN: 1 artikla Otetaan Euroopan globalisaatiorahastosta käyttöön 1 501 200 euroa maksusitoumusmäärärahoina ja maksumäärärahoina osana varainhoitovuotta 2014 koskevaa Euroopan unionin yleistä talousarviota. 2 artikla Tämä päätös julkaistaan Euroopan unionin virallisessa lehdessä. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EUVL L 347, 20.12.2013, s. 855. [2] Euroopan parlamentin ja neuvoston asetus (EY) N:o 1893/2006, annettu 20. joulukuuta 2006, tilastollisen toimialaluokituksen NACE Rev. 2 vahvistamisesta sekä neuvoston asetuksen (ETY) N:o 3037/90 ja tiettyjen eri tilastoaloja koskevien yhteisön asetusten muuttamisesta (EUVL L 393, 30.12.2006, s. 1). [3] Asetuksen (EU) N:o 1309/2013 7 artiklan 4 kohdan mukaisesti. [4] Komission asetus (EU) N:o 1046/2012, annettu 8. marraskuuta 2012, yhteisestä tilastollisten alueyksiköiden nimikkeistöstä (NUTS) annetun Euroopan parlamentin ja neuvoston asetuksen (EY) N:o 1059/2003 täytäntöönpanosta siltä osin kuin on kyse aikasarjojen toimittamisesta uutta alueellista jaottelua varten (EUVL L 310, 9.11.2012, s. 34). [5] EGR-asetuksen 3 artiklan a alakohdan mukaisessa merkityksessä. [6] EUVL L 347, 20.12.2013, s. 884. [7] EUVL C 373, 20.12.2013, s. 1. [8] EUVL L 347, 20.12.2013, s. 855. [9] EUVL C 373, 20.12.2013, s. 1. [10] Euroopan parlamentin ja neuvoston asetus (EY) N:o 546/2009, annettu 18 päivänä kesäkuuta 2009, Euroopan globalisaatiorahaston perustamisesta annetun asetuksen (EY) N:o 1927/2006 muuttamisesta (EUVL L 167, 29.6.2009, s. 26). [11] Neuvoston asetus (EU, Euratom) N:o 1311/2013 vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884). [12] EGR-asetuksen 3 artiklan a alakohdan mukaisessa merkityksessä.